Jim Rasenberger: 'High Steel - Čelični neboderi' (25/704) - 2004-07-24
Knjiga posvećena "hrabrim ljudima koji su izgradili najljepše nebodere na svijetu"
U New Yorku je nedavno postavljen kamen temeljac za novi neboder – nazvan Freedom Tower, Toranj slobode – na mjestu na kojem su nekad bila dva nebodera Svjetskog trgovinskog centra, uništena 2001.godine. Toranj slobode bit će preko pola kilometra visok, točnije 541 metar. Ta visina – ukupno 1776 stopa - simbilizira godinu u kojoj je Amerika proglasila neovisnost od Britanije. Najveći posao obavit će graditelji koji će sastavljati željeznu konstrukciju tornja, kao što su to činili zadnjih sto godina gradeći njujorške mosotove i neboder. Upravo o njima piše Jim Rasenberger u knjizi “High Steel: The Daring Men...”, u prijevodu “Čelični neboderi – hrabri ljudi koji su izgradili najljepše nebodere na svijetu”. Ovi su zvukovi sastavni dio urbanog ambijenta Amerike – koji je proteklog desetljeća doživio veliku ekspanziju. Jim Rasenberger kaže da nije obraćao posebnu pažnju ljudima koji grade te zgrade sve dok jednog jutra – izlazeći iz podzemne željeznice u središtu New Yorka - nije zastao i ugledao nešto što se događalo visoko iznad zemlje. "Hodao je po željeznoj gredi...kao da je šetao – malo naprijed, malo natrag...bio je vrlo opušten... Nakon toga sam odlučio pisati o građevinskim radnicima, koji spajaju čelične grede i stupove gradeći nebodere i mostove. Mnogi se građevinari ozljede dižući građevinu kat po kat uvis. No prijelomi i druge ozljede se čine lakšima u usporedbi s mogućnošću da padnete s ogromne visine," priča autor. Jim Rasenberger u knjizi “Čelični neboderi” isprepliće povijest gradnje čeličnih konstrukcija s pričom o Centru Time Warner, čija je izgradnja u New Yorku započela 2001.godine. Prije pisanja knjige, bacio se na istraživanje povijesti i prekopavanje arhiva, ali se penjao i po još nedovršenim neboderima, visoko iznad zemlje...” “Tamo gore puše jak vjetar, osjećate blago njihanje zgrade. Naravno, svi se neboderi njišu, ali to puno više primjećujete dok ste na čeličnoj konstrukciji koja nema ni zidove, ni podove. Istovremeno, imate veličanstven osjećaj, kao da ste na vrhu planine,” objašnjava naš sugovornik. Graditelji specijalizirani za rad sa čelikom pojavili su se 1880. godina, kad je počela gradnja prvog nebodera u Chicagu. Posao je bio mnogo opasniji nego danas. Jedna od najvećih tragedija dogodila se 1907. godine u Kanadi, kad se srušio most preko rijeke St. Lawrence. Trebao je biti najduži viseći most na svijetu. Čelik se počeo savijati i most se srušio, odnoseći sa sobom 75 radnika. Među poginulima su bila i 33 Indijanaca iz plemena Mohawk, koji su došli raditi na mostu iz obližnjeg rezervata. Tradicija živi i danas, i mnogi od Mohikanaca specijalizirani su za mostogradnju i izgradnju nebodera. Neki svaki dan putuju u New York na posao. Uz njih su i bili bivši ribari i mornari iz Newfoundlanda u Kanadi. Jim Rasenberger kaže da i danas među građevinskim radnicima, tehničarima i inženjerima na neboderima možete naći potomke prvih graditelja koji su došli s Newfoundlanda, ili iz indijanskog plemena Mohawk. “Sastav je danas raznolik, više je Amerikanaca afričkog podrijetla nego ranije, više Latinoamerikanaca. Pa ipak, i danas dobar dio su Indijanci iz plemena Mohawk i ljudi s Newfoundlanda,” kaže. Rad s čeličnim gredama puno je sigurniji nego ranije, ali i dalje ima ozljeda i pogibija. Brett Conklin – graditelj koji je inspirirao Jima Rasenbergera da napiše knjigu – kasnije je pao s građevine i danas je invalid. Njegov kolega Mickey Tracy kaže da ga je na građevini stalno strah. “Ako kažete da se nikada ne bojite, onda ste ludi. Znate, zvuči sjajno kad čujete mlade graditelje kako tvrde kako se ne boje visina...ja im samo kažem: ”Bojat ćete se” i ponekad kažem da ima boljih načina za zaraditi dolar. Pa ipak, ima u ovom poslu nešto što nije vezano za novac,” priča Tracy. Rušenje nebodera blizanaca Svjetskog trgovinskog centra u rujnu 2001. predstavlja prekretnicu u načinu visoko-gradnje. Sve se više upotrebljava armirani beton, ili – kao u slučaju Centra Time Warner – kombiniranjem čelika i betona. Jedna od prednosti je ta što beton može izdržati vrlo visoke temperature, na kojima se čelik savija. Knjigu Jima Rasenbergera “High Steel: The Daring Men...” izdala je kuća Harper Collins.